Bősz Anett határozati javaslatot nyújt be a fogyatékkal élők jogegyenlőségéért | LiBERÁLiSOK
792 látogató
15 október 2018 792 látogató
A Magyar Liberális Párt a jogtudatosság hónapján, a látássérültek és a fehér bot napján határozati javaslatot nyújt be a fogyatékossággal élők életminőségének javulása érdekében – jelentette be Bősz Anett mai sajtótájékoztatóján.
A Liberálisok országgyűlési képviselője elmondta: a párt az október 1-én indított jogtudatosság hónapjának harmadik témahetében a fogyatékkal élőkkel foglalkozik. Ma hazánkban a családtagokkal együtt 400 000 ember érint a fogyatékkal élők, köztük a vakok és gyengén látók problémája, akiknek mindennapos nehézségeire a fehér bot világnapja hívja fel igazán a figyelmet, és emlékeztet arra, miért fontos tenni az akadálymentesítésért – fogalmazott Bősz Anett.
„Egy kerekes székes embert nem a mozgássérültsége tesz fogyatékossá, hanem a lépcső, ami mellé nem építettek rámpát, vagy mozgássérült liftet. Egy vakot vagy egy gyengén látót az tesz igazán fogyatékossá, ha nincs megfelelő vakvezető sáv a járdán, vagy ha hangjelzés nélküli lámpák miatt minden kereszteződésben segítséget kell kérnie” – magyarázta az országgyűlési képviselő. „Az értelmi fogyatékosok nem szellemi fogyatékosok, nem a lelkük, hanem az értelmi képességeik síkján indulnak hátránnyal ép társakhoz képest, ezért különösen fontos értő gondoskodással körülvenni őket. A siketeknek és nagyot hallóknak megfelelő feliratozással vagy jeltolmáccsal lehetőségük nyílhat a teljes életre” – tette hozzá az ellenzéki politikus.
Bősz Anett összegzésként arra hívta fel a figyelmet, hogy szemben a nyugat-európai gyakorlattal sem a közlekedésben, sem az oktatási rendszerben, sem a munkapiacot szabályozó törvények szintjén, sem a mindennapi akadálymentesítés terén, sem lélektani értelemben nem sikerült Magyarországon az akadálymentesítés. A Liberálisok ezért nyújtják be a fogyatékkal élők jogegyenlőségéért azt a határozati javaslatot, amely arra kötelezné az Országgyűlést, hogy:
mihamarabb fektesse le a távmunkát előnyben részesítő vállalatok ösztönző-rendszerének alapjait,
segítse a fogyatékossággal élők integrált oktatását,
a fővárosban, a megyeszékhelyeken, a megyei jogú városokban, a forgalmasabb kereszteződésekben hangjelzéssel ellátott lámpák, vakvezető sávok kialakításával tegye teljes körűvé az akadálymentesítést,
hívjon életre egy ingyenes szolgáltatást 0-24 órában elérhető telefonvonallal és segély email címmel, amin a fogyatékkal élők célirányosan bejelenthetik az őket ért jogsérelmeket.
“Nem hagyhatjuk, hogy a fogyatékkal élőket nap mint nap jogsérelem érje, hogy az alapvető emberi jogokat nap mint nap semmibe vegye az Orbán-kormány. Merjünk szólni, merjünk tenni a jogegyenlőségünkért – egy szabad, demokratikus, európai Magyarországért” – zárta sajtótájékoztatóját Bősz Anett.
Bősz Anett sajtótájékoztatóját élőben közvetítettük a Facebookon:
https://www.facebook.com/boszanett.blogja/videos/1797320367061764/